Tove Videbæk (KD), 2003-12-05:
Jeg vil sige tak for den meget massive opbakning til intentionerne i forslaget om sundhedscentrene.
Jeg tror, vi alle var enige om, at sundhedscentre er noget, der både er begyndt på, taget hul på, og noget, der vil komme endnu mere af.
Men for en del af ordførerne er Strukturkommissionen lidt af et spøgelse, der gør, at man ikke nu og her vil eller kan, synes man, tage stilling til, om vi skal have sundhedscentre eller ej.
Jeg må sige, at for os i Kristendemokraterne har de to ting faktisk ikke noget med hinanden at gøre.
Vi mener slet ikke, at vores forslag kolliderer med kommissionens arbejde, for sundhedscentre er noget, man har lokalt, og vi har i vores forslag skrevet om, at de skal være geografisk placeret, så de ikke er alt for langt fra borgerne osv., osv.
Vi har ét sted nævnt noget med amt, og det er klart, at det så kan være et fyord i den her forbindelse, men det er jo noget, som nemt ville kunne ændres.
Der er vel ingen problemer i det.
Tværtimod mener jeg, at vi skal tage fat på at give mulighed for at give borgerne en bedre service.
Det er det, det her forslag drejer sig om, nemlig at borgerne skal have en bedre service.
Der skal være en bedre koordinering af behandling, af forebyggelse, af rehabilitering, af rådgivning osv.
, osv.
Borgerne skal have en bedre service, og vi skal udnytte eventuelle små sygehuse, som bliver nedlagt.
Det er faktisk hovedpunkterne i det her, og jeg kan ikke se, hvad i alverden det har med Strukturkommissionens opgaver at gøre.
Men det er klart, at man kan bruge sådan en ting til at skyde noget ned med, som man ikke bryder sig om.
Dansk Folkeparti nævnte, at vi skal diskutere, hvad vi skal bruge sundhedscentrene til, og det er klart, at det skal vi.
Men det kan jo være på så mange forskellige andre måder, man bruger det rundtomkring.
SF's ordfører var meget inde på, at den praktiserende læge skal være omdrejningspunktet, og det er jeg helt enig i.
Den praktiserende læge skal spille en meget stor rolle i det her, og vi ser jo også, at i mange landområder er den praktiserende læge, som det ser ud nu, ude i sin egen private enmandspraksis, og når den praktiserende læge så bliver for gammel og vil sælge sin praksis, kan han ikke sælge den, for der er ingen, der vil derud.
Der er det jo meget, meget praktisk og fornuftigt at sige: Jamen så kan de praktiserende læger samle sig i lægehuse eller på sundhedscentre, hvad de nu kalder det, og det er jo det, der i allerhøjeste grad allerede sker.
Der er det, vi tænker på udbygningen af de der lægehuse og sundhedscentre.
Men man skal de lokale steder og rundtomkring selv bestemme sig til, hvad man vil bruge de her ting til.
Men vi synes, at det vil være en meget stor forbedring af servicen for befolkningen.
De Radikales ordfører vil jeg anbefale at læse forslaget, helt afgjort.
For De Radikales ordfører mente, at vi havde lagt os fast på, hvad et sundhedscenter er, og han mente, at vi havde forskellig forståelse af, hvad det er.
Så jeg vil anbefale den radikale ordfører at læse forslaget. Jeg vil sige tak for Enhedslistens meget varme opbakning.
Jeg må sige, at fru Line Barfod som altid har sat sig godt ind i sagerne, så tak for den varme opbakning.
Jeg vil til afslutning sige, at de fleste egentlig er enige i, at sundhedscentrene vil være en del af de institutioner, der er med til at løfte opgaverne med at yde både forebyggende, behandlende, rehabiliterende og rådgivende tilbud til borgerne fremover.
Sundhedskartellet har jo tilsendt os en pjece, som jeg synes er vældig god at læse for dem, der ikke har sat sig ind i, hvad sundhedscentre faktisk dækker.
Jeg kunne godt tænke mig at citere nogle små afsnit fra noget af det, som Sundhedskartellet har sendt til os, for jeg synes faktisk, det er svært at gøre det bedre selv.
De siger: Etablering af lokale sundhedscentre er en oplagt idé til at imødekomme fremtidens krav og behov for diagnostik, behandling, pleje, rehabilitering og sundhedsrådgivning i lokalsamfundet, for der skal satses mere på forebyggelse og sundhedsfremme, og der skal tænkes i effektiv tværfaglig indsats.
Den øgede specialisering og centralisering på sygehusområdet bevirker, at der er øget behov for alternative lokale sundhedstilbud, og dette behov forstærkes af, at antallet af børn og voksne med særlige behandlings- og plejebehov er stigende, antallet af ældre med kroniske tilstande er stigende, og der er i befolkningen en hastig stigning i udbredelsen af livsstilssygdomme såsom fedme, type 2 diabetes og følger af stress.
Der er stigende krav om kvalitet og effektivitet i sundhedsydelserne, og samtidig stiller borgerne berettigede krav om at opleve et samlet behandlings-, pleje- og rehabiliteringsforløb på tværs af sektorgrænser i sundhedsvæsenet.
Udviklingen går i retning af stadig mere intense behandlingsforløb og kortere indlæggelser på sygehusene og deraf følgende mere komplekse plejeforløb i den primære sundhedstjeneste.
Mere end nogen sinde stiller
Opskriften på lokale sundhedscentre kan se ud på mange måder afhængigt af lokale behov og prioriteringer, og der er behov for at bryde med politisk vanetænkning, hvad angår opgaveløsning og opgavetildeling.
Sundhedspersonalet kan bruges langt mere offensivt, end tilfældet er i dag, til at fremme sundhed og forebygge sygdom.
Gevinsterne er åbenlyse såvel for den enkelte borger som for økonomien, så sundhedscentre er en af de oplagte veje til at få mere sundhed for pengene.
Og det er lige præcis på grundlag af disse udmeldinger fra Sundhedskartellet, at vi har fremsat vores forslag.
Så vi ved, at der er taget hul på den her udvikling.
Den vil der blive sat turbo på også fremover, og når så den kommission er færdig med sin rapport i januar, håber vi, at der er flere, der vil være modige og tage nogle skridt og sige, at vi skal have sat turbo på den her behandling, for sundhedscentrene er altså kommet for at blive, og det er noget, der skal udvikles, og det er noget, vi også skal tage medansvar for og være med til at sætte turbo på og sige, at det er en udvikling, som virkelig skal fremmes i det danske samfund til glæde for borgerne, både de små og de store.